Informácia o priebehu a výsledkoch 9. zasadnutia Konferencie zmluvných strán Dohovoru o mokradiach majúcich medzinárodný význam predovšetkým ako biotopy vodného vtáctva

Dohovor o mokradiach majúcich medzinárodný význam predovšetkým ako biotopy vodného vtáctva bol prijatý v rámci Organizácie OSN pre školstvo, vedu a kultúru (UNESCO) a podpísaný dňa 2. februára 1971 v iránskom meste Ramsar (preto aj skrátený názov „Ramsarský dohovor“). Do platnosti vstúpil dňa 12. novembra 1975.
Informácia o priebehu a výsledkoch 9. zasadnutia Konferencie zmluvných strán Dohovoru o mokradiach majúcich medzinárodný význam predovšetkým ako biotopy vodného vtáctva je vláde Slovenskej republiky predkladaná na základe bodu C.2. uznesenia vlády SR č. 847 zo dňa 26.10.2005.
9. zasadnutie Konferencie zmluvných strán Ramsarského dohovoru (ďalej ako „COP9“) s ústrednou témou „Mokrade a voda: podpora života, udržateľného živobytia“ sa uskutočnilo v Kampale (Uganda) v dňoch 8. – 15. novembra 2005. COP9 sa zúčastnili zástupcovia zo 132 členských krajín, ako aj veľký počet pozorovateľov a medzinárodných agentúr a organizácií. Po prvýkrát v histórii existencie Ramsarského dohovoru sa zasadnutie zmluvných strán konalo na africkom kontinente.
Za Slovenskú republiku sa na rokovaniach zúčastnili: 
Stanko Peter, Ing. (štátny tajomník Ministerstva životného prostredia Slovenskej republiky) ako vedúci delegácie; Čubrík Miloslav, RNDr. (riaditeľ odboru medzinárodných vzťahov a protokolu Ministerstva životného prostredia Slovenskej republiky) a Ivan Koubek, Ing. (Štátna ochrana prírody Slovenskej republiky) ako členovia delegácie. 

Priebeh zasadnutia a hlavné body programu 9. zasadnutia Konferencie zmluvných strán
Stretnutie zúčastnených strán Ramsarského dohovoru otvoril v mene Španielskeko kráľovstva Antonio Fernandez de Tejada a symbolicky odovzdal štafetu ministrovi vodného hospodárstva, pôdohospodárstva a životného prostredia Ugandskej republiky Kahindovi Atafiiremu.
Úvodné príhovory predniesli Dr. Peter Bridgewater za Ramsarský dohovor, Bakary Kante za Program OSN pre životné prostredie (United Nations Environment Programme – UNEP), Achim Steiner za Svetovú úniu ochrany prírody (The World Conservation Union – IUCN), Dorothy Gwakka v mene Fóra občianskej spoločnosti (Civil Society Forum), Kathelyne Creanen v mene skupiny donorov pre environmentálne a prírodné zdroje v Ugande a Kahinda Otafiire za Ugandu.
Phillippe Jacob v mene Danone Group predstavil Ramsarské ocenenie za ochranu mokradí, predstavujúce 10 000 USD za každú kategóriu, sošku a novovytvorenú „ramsarskú perlu“. Ramsarskú cenu za ochranu mokradí v kategórii:
•	manažment – získala Dr. Nezami Baloochi (Irán),
•	veda – získal profesor Shuming Cai (Čína),
•	vzdelávanie – získali Reiko Nakamura (Japonsko) a Centrum mokradí (Austrália).
V úvode zasadnutia predsedkyňa Stáleho výboru Gordana Beltram (Slovinsko) zoznámila plénum so Správou o činnosti Stáleho výboru v uplynulom trojročnom období a Max Finlayson podal informáciu o činnosti Vedeckého a odborného hodnotiaceho panelu (Scientific Technical and Review Panel – STRP) Ramsarského dohovoru a vyzdvihol prácu panelu pri príprave niektorých uznesení. 
Generálny tajomník Ramsarského dohovoru Dr. Peter Bridgewater prítomných informoval o priebehu a výsledkoch 32. zasadnutia Stáleho výboru konaného 7. novembra 2005 a súčasne navrhol Ministra vodného hospodárstva, pôdohospodárstva a životného prostredia Ugandskej republiky Kahinda Atafiire za prezidenta COP9 a zástupcov Rakúska a Mexika za viceprezidentov COP9. 
Následne boli zvolení členovia poverovacej komisie a finančnej komisie.
Zoznam pozorovateľov COP9 bol schválený konsenzom (COP9 sa zúčastnili zástupcovia 9 pozorovateľských krajín, 28 medzinárodných vládnych organizácií a 26 medzinárodných mimovládnych neziskových organizácií).
Dr. Peter Bridgewater predniesol správu o implementácii Ramsarského dohovoru na globálnej úrovni, ako aj o realizácii strategického plánu na roky 2003 – 2008 v jednotlivých ramsarských regiónoch. Prítomní zdôraznili, že nový strategický plán by mal mať reálnejšie globálne ciele ako súčasný plán. Pozitívne bola zhodnotená spolupráca medzi Ramsarským dohovorom a Globálnym fondom pre životné prostredie (Global Environmental Facility – GEF).
Dr. Peter Bridgewater predstavil hlavné ciele rezolúcie týkajúcej sa „Zaktualizovaného Strategického plánu Ramsarského dohovoru na roky 2003 – 2008“. Zdôraznil, že hlavným cieľom nie je prijatie nového strategického plánu, ale na základe skúseností získaných v rokoch 2003 – 2005 upresniť a zaktualizovať strategické ciele na posledné triénium platnosti plánu.
Predseda pracovnej skupiny pre financie Stáleho výboru sa vo Finančnej správe sústredil na hospodárenie s rozpočtom dohovoru. Zdôraznil, že v roku 2002 bol značný deficit v rozpočte sekretariátu. Tento sa na základe rozhodnutia Stáleho výboru podarilo odstrániť, a to hlavne znížením finančných zdrojov pre STRP. Vo finančnej správe sa ďalej uvádza, že systém podávania správ o výdavkoch bol neadekvátny, a preto bol radikálne zmenený. Nový systém reportingu je jednoduchý, prístupný a transparentný. 
Bol vypracovaný rozpočet na obdobie 2006 – 2008, ktorý COP9 schválila (rezolúcia IX.12). Tento rozpočet predstavuje v príjmovej časti 4% nárast pre niektoré krajiny, čo znamená, že aj príspevok Slovenskej republiky do rozpočtu dohovoru sa bude v jednotlivých rokoch oproti roku 2005 (1 869 CHF) zvyšovať nasledovne:

Rok	Príspevok v CHF (švajčiarskych frankoch)	
2006	1 944	
2007	2 022	
2008	2 102	
Pozn. r. 2007 a r. 2008 sa môže meniť na základe percenta tarifnej stupnice OSN

Na odborných zasadnutiach boli prezentované návrhy jednotlivých rezolúcií. K prezentovaným rezolúciám boli následne regionálne zasadnutia, kde sa pripomienkovali prejednávané rezolúcie, podávali pozmeňovacie návrhy a definovali priority za jednotlivé regióny. Zástupcovia Slovenska sa zúčastňovali na pracovných stretnutiach európskeho ramsarského regiónu, ako aj na stretnutiach krajín Európskej únie (ďalej len „EÚ“), ktoré viedol Trevor Salmon, vedúci delegácie Veľkej Británie (predsedajúcej krajiny EÚ).

COP9 schválila nasledovných 25 rezolúcií (v tabuľke):

Číslo rezolúcie	Názov rezolúcie	Relevantnosť pre SR	
IX.1	Dodatočné vedecké a technické smernice na implementáciu ramsarského princípu „múdreho využívania“	•		
IX.1
Annex A	Koncepčný rámec pre múdre využívanie mokradí a udržanie ich ekologického charakteru	•		
IX.1
Annex B	Prepracovaný Strategický rámec a smernice pre budúci rozvoj Zoznamu mokradí medzinárodného významu	•		
IX.1
Annex C	Integrovaný rámec pre ramsarské smernice týkajúce sa vody	•		
IX.1
Annex Ci	Spravovanie povodí riek: dodatočné smernice a rámec pre analýzu modelových štúdií	•		
IX.1
Annex Cii	Smernice pre manažment podzemnej vody v súvislosti s udržaním ekologického charakteru mokradí	•		
IX.1
Annex D	Ekologické indikátory pre vyhodnotenie efektívnosti Ramsarského dohovoru 	•		
IX.1
Annex E	Integrovaný rámec pre inventarizáciu, vyhodnotenie a monitoring mokradí (IF-WIAM)	•		
IX.1
Annex Ei	Smernice pre rýchle vyhodnocovanie vnútrozemskej, pobrežnej a morskej mokraďnej biodiverzity	•		
IX.2	Budúca implementácia vedeckých a technických aspektov Ramsarského dohovoru	•		
IX.3	Zaangažovanie Ramsarského dohovoru do prebiehajúcich multilaterálnych procesov týkajúcich sa vody	•		
IX.4
	Ramsarský dohovor a ochrana, produkcia a trvalo udržateľné využívanie rybárskych revírov	•		
IX.5
	Synergie s inými medzinárodnými dohovormi a zmluvami týkajúcimi sa biodiverzity a harmonizácia spracovania ich národných správ	•		
IX.6
	Smernice na určovanie ramsarských lokalít alebo ich častí, ktoré nespĺňajú kritéria pre zápis do zoznamu mokradí medzinárodného významu	•		
IX.7	Regionálne iniciatívy v Ramsarskom dohovore	•		
IX.8	Zlepšenie implementácie Strategického plánu Ramsarského dohovoru na roky 2003 – 2008	•		
IX.9	Úloha Ramsarského dohovoru pri prevencii a znížení dopadov súvisiacich s prírodnými fenoménmi a dopadov spôsobených ľudskými aktivitami	•		
IX.10	Používanie termínu a statusu „Ramsarský sekretariát“		
IX.11	Zrevidovaný „modus operandi“ pre Vedecký a odborný hodnotiaci panel (STRP)		
IX.12	Finančné a rozpočtové záležitosti	•		
IX.13	Vyhodnotenie Ramsarského dotačného fondu ako zálohového mechanizmu pre Fond malých grantov		
IX.14	Mokrade a redukcia chudoby		
IX.15	Status mokradí zapísaných do ramsarského Zoznamu mokradí medzinárodného významu	•		
IX.16	Partnerské medzinárodné organizácie Ramsarského dohovoru		
IX.17 	Prehľad rozhodnutí prijatých na stretnutiach zúčastnených strán Ramsarského dohovoru 	•		
IX.18	Zriadenie prehľadného panelu aktivít týkajúcich sa Programu pre osvetu (CEPA)	•		
IX.19	Význam regionálnych sympózií o mokradiach v procese efektívnej implementácie Ramsarského dohovoru 	•		
IX.20	Integrovaný manažment mokradí v malých ostrovných rozvojových štátoch		
IX.21	Význam kultúrnych hodnôt mokradí	•		
IX.22	Ramsarské lokality a systém chránených území	•		
IX.23	Vysoko patogénna vtáčia chrípka a jej dôsledky pre múdre využívanie mokradí a ochranu vodného vtáctva	•		
IX.24	Zlepšenie manažmentu Ramsarského dohovoru 	•		
IX.25	Poďakovanie hostiteľskej krajine	•		

Dvakrát zasadal technický výbor pre rozumné využívanie mokradí a dňa 12. novembra sa konal Ministerský dialóg, ktorý usporiadala Ugandská vláda. Účastníci tohto dialógu prijali deklaráciu, ktorá zdôrazňuje úlohu Ramsarského dohovoru v pozastavení pokračujúceho úbytku a degradácie mokraďných ekosystémov (tzv. Kampalská deklarácia). Špeciálna prezentácia bola venovaná ochrane a trvalo udržateľnému využívaniu mokradí v hostiteľskej Ugande a správe o celosvetovom stave vodných a mokraďných ekosystémov v rámci „Millennium Ecosystem Assessment“. Veľa príspevkov bolo venovaných výchove, vzdelaniu a ochrane všetkých typov mokradí v jednotlivých krajinách a svetových regiónoch a úlohe mokradí v redukcii chudoby v krajinách Afriky a Ázie.
Účastníci COP9 zvolili nových členov Stáleho výboru Ramsarského dohovoru, ktorí budú zastupovať jednotlivé regióny (Európa, Afrika, Ázia, S. Amerika, Neotropická oblasť a Oceánia).
V Stálom výbore, ktorý riadi prácu a plnenie dohovoru medzi jednotlivými konferenciami, budú Európu zastupovať nasledovné krajiny: Rakúsko, Slovinsko, Česká republika a Gruzínsko. Slovenská republika v rámci Európy bude patriť do podskupiny krajín spolu s Belgickom, Bosnou a Hercegovinou, Bulharskom, Francúzskom, Švédskom, Luxemburskom, Monakom a Rumunskom a v Stálom výbore ho bude zastupovať zástupca Českej republiky. Ďalšími členmi Stáleho výboru sú: Samoa (Oceánia); Bahamy, Salvador, Ekvádor (Neotropická oblasť); USA (Severná Amerika); Benin, Gabon, Keňa, Malawi (Afrika); Čína, Irán, Thajsko (Ázia). Uganda a Kórea sú v Stálom výbore ako zástupcovia minulej a budúcej hostiteľskej krajiny.
Na záver zasadnutia bolo prijatých 25 rezolúcií (viď tab. vyššie) k celosvetovej ochrane a rozumnému využívaniu mokradí, t.j. nové i zrevidované a doplnené strategické dokumenty pre obdobie 2005 – 2008, programy, plán finančného zabezpečenia dohovoru, vrátane doplnených smerníc pre naplňovanie vedeckých a technických otázok dohovoru. Rezolúcie sú venované úlohe Ramsarského dohovoru v prevencii a zmierňovaní dopadu prírodných katastrof, kultúrnemu bohatstvu mokradí, úlohe mokradí pri redukcii chudoby a pod. Konferencia prijala zrevidovaný Strategický plán na obdobie 2003 – 2008.
Na plenárnom zasadnutí bola schválená aj správa z 9. zasadnutia Konferencie zmluvných strán a miesto ďalšieho 10. zasadnutia Konferencie zmluvných strán Ramsarského dohovoru (COP10), ktoré sa uskutoční na jeseň v roku 2008 v Kórey.

Hodnotenie výsledkov a závery z hľadiska Slovenskej republiky
Slovenská republika na plenárnom zasadnutí pri prejednávaní rezolúcie č. IX.7 podala návrh na preradenie regionálnej iniciatívy zameranej na mokrade Karpát do prílohy 1.A rezolúcie (iniciatívy zamerané na ochranu a múdre využívanie mokradí schválené v rámci Ramsarského dohovoru, ktoré môžu byť financované z rozpočtu dohovoru v rokoch 2006 – 2008) z prílohy 1.B (iniciatívy, o ktorých sa bude ešte v ďalšom období uvažovať a z rozpočtu dohovoru môžu byť financované až po COP10). Z dôvodu, že Rámcový dohovor o ochrane a trvalo udržateľnom rozvoji Karpát (známy aj ako „Karpatský dohovor“) nevstúpil v čase konania COP9 ešte do platnosti, uvedený návrh nebol plenárnym zasadnutím schválený (pozn. uvedená regionálna iniciatíva je naviazaná na tento dohovor). 
Závery z COP9 a najmä rezolúciu č. IX.8 „Zlepšenie implementácie Strategického plánu Ramsarského dohovoru na roky 2003 – 2008“ je potrebné využiť v praxi pri plnení záväzkov vyplývajúcich z členstva v Ramsarskom dohovore. V súlade s príslušnou rezolúciou bude potrebné odoslať 6 mesiacov pred zasadnutím COP10 sekretariátu dohovoru Národnú správu SR o plnení záväzkov vyplývajúcich z Ramsarského dohovoru za obdobie 2006 – 2008.